येँ - नेकपा दाहाल-नेपाल पुचलं प्रधानमन्त्री लिसें संसदीय दलया नेता केपी शर्मा ओली, उपनेता सुवास नेम्वाङ, सचेतक शान्ता चौधरीपिंत पदं चीकेधुनागु जानकारी संघीय संसद् सचिवालययात बिउगु दु ।
म्हिगः प्रमुच सचेतक देव गुरुङ सहितया नेतात संसद् सचिवालय सिंहदरबारय् वनाः संसदीय दलया नेता ओली, उपनेता नेम्वाङ, सचेतक चौधरीयात जिम्मेवारीपाखें मुक्त यानागु जानकारी याकूगु खः । थ्व स्वयां न्ह्यः प्रम ओलीं प्रमुख सचेतक देव गुरुङयात चीका वय्कःया थासय् विशाल भट्टराईयात नियुक्त याःगु खः ।
'बहुमत केन्द्रीय दुजःपिंसं ब्वति काःगु केन्द्रीय कमिटीया बैठकं प्रम ओलीयात पार्टी सदस्यपाखें चीकेधुनागुलिं संसदीय दलया नेता नं जुइ मफइगुलिं संसदीय दल व सम्बन्धित फुकसितं जानकारी याकाच्वना' - पतिइ धयातःगु दु ।
नेकपा दाहाल-नेपाल पुचलं वंगु माघ १९ गते च्वंगु केन्द्रीय कमिटीया बैठकं प्रम ओलीयात आकस्मिक व असंवैधानिक रुपं प्रतिनिधिसभा विघटन यायेगु लिसें गम्भीर रुपं पार्टी अनुशासन उल्लंघन याःगु धासें पार्टी सदस्यतापाखें चीकेगु निर्णय याःगु खः ।
